Na osnovu člana 35 stav 1 alineja 2 Statuta Opštine Tivat ("Sl. list Crne Gore - opštinski propisi", br. 24/18 i 09/20) i Naredbi za preduzimanje privremenih mjera za sprječavanje unošenja u zemlju, suzbijanje i sprječavanje prenošenja novog koronavirusa Ministarstva zdravlja Crne Gore, Skupština Opštine Tivat, na sjednici održanoj 11.08.2020. godine donijela je

**O D L U K U**

***o donošenju drugog seta mjera za podršku privredi i građanima u opštini Tivat***

Član 1

Ovom odlukom utvrđuje se drugi set mjera koje imaju za cilj da ublaže negativne finansijske posljedice za građane i privredu nastale usled pandemije COVID-19 u opštini Tivat.

Član 2

Svi izrazi upotrijebljeni u ovoj odluci za fizička lica u muškom rodu podrazumijevaju iste takve izraze za fizička lica u ženskom rodu.

Član 3

Sekretarijat za finansije i lokalne javne prihode dužan je da prati mjesečno ostvarivanje primitaka i usaglašava izvršenje izdataka prema utvrđenim prioritetima u skladu sa raspoloživim sredstvima, odnosno procentom ostvarenja budžeta kako bi se održala budžetska ravnoteža.

Član 4

Umanjuje se obaveza plaćanja zakupnine za zakupce poslovnih prostora i zemljišta u vlasništvu opštine Tivat za 50% za period od 01.07. do 31.12.2020.godine.

Član 5

Umanjuje se obaveza plaćanja lokalne komunalne takse za 50% za period od 01.07. do 31.12.2020.godine.

Član 6

Umanjuje se obaveza plaćanja poreza na nepokretnosti za 10% za 2020.godinu za sve poreske obveznike.

Poreskim obveznicima koji su prije stupanja na snagu ove odluke već izmirili obavezu plaćanja poreza na nepokretnosti za 2020, iznos preplate biće usmjeren za izmirenje poreza za naredni poreski period.

Član 7

Oslobađaju se obveznici obaveza plaćanja naknade za korišćenje opštinskih puteva za 2020. godinu.

Član 8

Oslobađaju se takseni obveznici obaveza plaćanja lokalnih administrativnih taksi za 2020. godinu.

Član 9

Zatezna kamata za porez na nepokretnost neće se obračunavati do 31.12.2020. godine

Član 10

Za implementaciju oslobođenja i umanjenja obaveza definisanih ovom Odlukom, nije se potrebno obraćati posebnim zahtjevom.

Član 11

Ova odluka stupa na snagu osmog dana od dana objavljivanja u "Službenom listu CG - opštinski propisi".

Broj: 03-040/20-152

Tivat, 11.08.2020.godine

SKUPŠTINA OPŠTINE TIVAT

PREDSJEDNIK

Ivan Novosel, s.r.